อนันดาฯเพิ่มเป้ารายได้ปีนี้
ANAN เพิ่มเป้ายอดขายรายได้แตะ 1.21 หมื่นล้าน ยันทุกโปรเจกต์ยอดเยี่ยมเกินคาดไตรมาสแรก
24 เม.ย. 2556

ANAN เพิ่มเป้ายอดขายรายได้แตะ 1.21 หมื่นล้าน ยันทุกโปรเจกต์ยอดเยี่ยมเกินคาดไตรมาสแรก
นายชานนท์ เรืองกฤตยา ประธานเจ้าหน้าที่บริหารและกรรมการผู้จัดการใหญ่ บริษัท อนันดา ดีเวลลอปเม้นท์ (ANAN) กล่าวว่า บริษัทปรับเป้าหมายยอดขายปี 2556 เพิ่มขึ้นเป็น 15,361 ล้านบาท จากเดิมคาดไว้ที่ 14,900 ล้านบาท และรายได้เพิ่มขึ้นเป็น 12,118 ล้านบาท จากเดิมที่ตั้งเป้าไว้ที่ 1.2 หมื่นล้านบาท เนื่องจากยอดขายและรายได้ในไตรมาสแรกเพิ่มขึ้นอย่างแข็งแกร่ง โดยยอดขายอยู่ที่ 2,945 ล้านบาท คิดเป็น 173% จากเป้าหมาย 1,700 ล้านบาท ขณะที่รายได้อยู่ที่ 1,003 ล้านบาท มากกว่าเป้าหมาย 1,000 ล้านบาท ที่ตั้งไว้
บริษัททำยอดขายได้จากโครงการคอนโดมิเนียมหรู “Morph” และ “AD2” ได้ที่ 1,004 ล้านบาท คิดเป็น 251% จากเป้าหมายที่ตั้งไว้ที่ 400 ล้านบาท และยังมียอดขายจากโครงการ Ideo Mobi รวม 4 แห่ง ซึ่งอยู่ระหว่างดำเนินการก่อสร้าง อยู่ที่ 680 ล้านบาท หรือ 136% จากเป้าหมายที่ตั้งไว้ที่ 500 ล้านบาท พร้อมกันนี้โครงการใหม่ภายใต้แบรนด์ Elio ยอดขายในไตรมาสแรกประสบความสำเร็จถึง 874 ล้านบาท คิดเป็น 175% จากเป้าหมายที่ได้วางไว้ 500 ล้านบาท โดยยังสามารถบริหารอัตรากำไรขั้นต้นให้อยู่ในช่วงที่ต้องการคือระดับ 35%
ปัจจุบัน บริษัทได้ทยอยเปิดโครงการบ้านเดี่ยว บ้านแฝด และทาวน์เฮาส์ ภายใต้แบรนด์ Atoll แล้ว มีจำนวน 7 โครงการ มูลค่ารวม 7,300 ล้านบาท ซึ่งมียอดขายเข้ามามากถึง 387 ล้านบาท